Mestna občina Velenje, Titov trg 1, 3320 Velenje, objavlja na podlagi Zakona o stvarnem premoženju države, pokrajin in občin (Uradni list RS, št. 14/07) in Uredbe o stvarnem premoženju države, pokrajin in občin (Uradni list RS, št. 84/07 in 94/07) naslednje

JAVNO ZBIRANJE PONUDB
za oddajo poslovnega prostora KSC v najem
I. NAJEMODAJALEC

Mestna občina Velenje, Titov trg 1, 3320 Velenje

II. PREDMET NAJEMA

Predmet najema je objekt bivše Kavarne in slaščičarne Center (KSC) na naslovu Šaleška 19/a v Velenju, ki stoji na parc. št. 2523/5, podvložek št. 3196/1, k.o. Velenje, v skupni izmeri 312,45 m2, in sicer:

· poslovni prostor v izmeri 177,45 m2,

· klet v izmeri 135 m2.

III. IZODIŠČNA NAJEMNINA

Izhodiščna najemnina znaša 2.000,00 €/mesečno (brez DDV, ki bremeni najemnika).

IV. POGOJI NAJEMA

1. Najemnik bo prevzemal obveznosti za tekoče vzdrževanje predmeta najema in vgrajene opreme ter zamenjavo opreme, ki se poškoduje zaradi zunanjih vplivov (udarcev, nepravilne uporabe ali drugo). Tekoče vzdrževanje in vlaganje v dejavnost, ki jo bo najemnik opravljal je izključno stvar in breme najemnika. Najemnik je dolžan poleg najemnine redno plačevati tudi stroške obratovanja (električna energija, ogrevanje, čiščenje, porabljena voda, odvoz odpadkov, telefon in drugo). Najemnik s sklenitvijo najemne pogodbe postane zavezanec za plačilo nadomestila za uporabo stavbnega zemljišča.  Objekt se oddaja za čas petih (5) let od sklenitve najemne pogodbe. Sprejemljiva dejavnost je mirna dejavnost, ki kot obveznost vključuje dejavnosti proizvodnje kakava, čokolade in sladkornih izdelkov (10.820), slaščičarn in kavarn (56.103) ter strežbe pijač (56.300), skladno s sanitarnimi predpisi ter možnost izvajanja kulturnih in zabavnih prireditev. Najemnik je tudi dolžan zagotoviti odprte javne sanitarije v času obratovanja. Najemnik se s sklenjeno najemno pogodbo zaveže sprejeti obratovalni čas poslovnega prostora, ki ga določi najemodajalec in je predvidoma določen vsak dan od 7.00 do 22.00 ure. Najemnik se z najemno pogodbo tudi zaveže, da bo po predhodnem pisnem obvestilu najemodajalca prepustil del predmeta najema za izvedbo prireditev, dejavnosti tržnice in podobno, za kar se najemniku sorazmerno zniža najemnina. Najemodajalec bo skupne prostore in naprave prostora (toplotna podpostaja) redno vzdrževal tako, da bo ohranjena uporabna vrednost poslovnega prostora. Najemnik pa je dolžan vzdrževalcem skupnih prostorov  in naprav prostora omogočiti dostop do teh prostorov. Vse obveznosti najemnika prično teči z dnem podpisa najemne pogodbe, ne glede na čas, ko bo najemnik pričel z opravljanjem dejavnosti.

2. Najemnik lahko prevzema tudi investicijska vlaganja v poslovni prostor, vendar se stroški vlaganj ne poračunajo z najemnino. Najemnik mora pri vlaganjih v objekt ravnati kot dober gospodar. Pred izvedbo investicijskih vlaganj mora najemnik pridobiti soglasje najemodajalca, pri izvedbi vlaganj pa ima najemodajalec pravico do nadzora.

3. Najemnik mora skleniti najemno pogodbo v roku 5 dni po prejemu pisnega obvestila o izbiri, v nasprotnem primeru se šteje, da je od najema odstopil. V tem primeru zapade varščina v korist najemodajalca.

4. Izbrani najemnik je dolžan mesečno plačevati najemnino v roku 8. dni po prejemu računa najemodajalca. DDV bremeni najemnika. Plačilo mesečne najemnine je bistvena sestavina najemne pogodbe.
V. POGOJI SODELOVANJA

a) Na razpisu lahko sodelujejo fizične ali pravne osebe, pod pogojem, da so državljani Republike Slovenije ali druge države članice Evropske unije oziroma imajo sedež v državi članici Evropske unije. Državljanstvo se izkazuje s potrdilom o državljanstvu oziroma kopijo osebnega dokumenta, iz katerega je razviden podatek o državljanstvu (potni list, osebna izkaznica). Sedež pravne osebe se izkazuje z izpisom iz sodnega registra.

b) Na razpisu lahko sodelujejo ponudniki, ki so registrirani za opravljanje dejavnosti proizvodnje kakava, čokolade in sladkornih izdelkov (10.820), slaščičarn in kavarn (56.103) ter strežbe pijač (56.300). Ponudniki morajo ponudbi priložiti ustrezno dokazilo o registraciji za opravljanje zahtevanih dejavnosti.
c) Obvezno je vplačati varščino (kavcijo) za resnost ponudbe v višini izhodiščne mesečne najemnine na podračun EZR MOV 01333-0100018411 pri Banki Slovenije.

      Znesek varščine se v nobenem primeru ne obrestuje. Uspelemu ponudniku bo varščina obračunana     pri najemnini, neuspelemu pa vrnjena v roku 8-dni od izbire najugodnejšega ponudnika.

d) Ponudba se bo štela za pravilno, če bo ponudnik predložil:
· Izpolnjen obrazec Podatki o ponudniku (Priloga 1).
· Fizične osebe: potrdilo o državljanstvu ali kopijo osebnega dokumenta.

· Pravne osebe: overjen izpisek iz sodnega registra, ki ne sme biti starejši od 90 dni.

· Dokazilo, da je ponudnik registriran za opravljanje dejavnosti proizvodnje kakava, čokolade in sladkornih izdelkov (10.820), slaščičarn in kavarn (56.103) ter strežbe pijač (56.300).
· Izpolnjen in podpisan obrazec Izjava o sprejemu pogojev javnega razpisa (Priloga št. 2).

· Podpisan in žigosan vzorec najemne pogodbe (Priloga št. 3),

· Izpolnjena izjava ponudnika, da ponudba velja še 90 dni od dneva odpiranja ponudb (Priloga št. 4).

· Ponujeno najemnino, ki ne sme biti nižja od izhodiščne najemnine na obrazcu Ponudba (Priloga št. 5).
· Program dejavnosti in aktivnosti v predmetu najema.

·    Potrdilo o plačilu varščine na podračun EZR MOV, št. 01333-0100018411 v višini izhodiščne            mesečne najemnine z obveznim sklicem na št. 28  76333-7141009-20104008.
· Pooblastilo v primeru, da se ponudba poda po pooblaščencu.
e) Ponudba se bo štela za pravočasno, če bo prispela najkasneje do 17.8.2009 do 10. ure, na                     naslov: Mestna občina Velenje, Titov trg 1, 3320 Velenje, z oznako: »NE ODPIRAJ - PONUDBA – JAVNI RAZPIS ZA NAJEM OBJEKTA KSC« Na hrbtni strani ovojnice mora biti označen polni naslov pošiljatelja. Nepravočasne ali nepopolne ponudbe najemodajalec ne bo upošteval.
VI. MERILA ZA OCENJEVANJE PONUDB

Merila za izbiro najugodnejše ponudbe so:

1. Ponujena mesečna najemnina (največ 50 točk).

2. Program dejavnosti v objektu (največ 50 točk).

Tabela za ocenjevanje ponudb je Priloga št. 6
VII. POSTOPEK IZBIRE NAJUGODNEJŠEGA PONUDNIKA

1. Odpiranje ponudb bo v prostorih Mestne občine Velenje, Titov trg 1, Velenje, dne 17.8.2009, ob 12. uri. Predstavniki ponudnikov se morajo v primeru prisotnosti pri odpiranju ponudb izkazati z osebnim dokumentom oz. s pooblastilom ponudnika. 

2. Izbor najugodnejšega ponudnika bo opravila Komisija za vodenje in izvedbo postopka oddaje stvarnega premoženja v najem – objekt bivše Kavarne in slaščičarne Center (KSC) ter vse ponudnike obvestila o izboru v roku 3 dni po odpiranju ponudb.
3. Kot najugodnejši ponudnik bo izbran tisti, ki bo izpolnjeval vse pogoje razpisa in bo ocenjen kot najugodnejši ponudnik po merilih.

4. Najemodajalec na podlagi tega zbiranja ponudb ni zavezan k sklenitvi najemne pogodbe z najugodnejšim ponudnikom oz. lahko začeti postopek do sklenitve najemne pogodbe ustavi.

VIII. INFORMACIJE

Vsa pojasnila v zvezi z najemom in ogledom predmeta najema v času razpisa lahko zainteresirani ponudniki dobijo pri Bojanu Čampi, od ponedeljka do petka med 8. in 14. uro na telefon: 03-8961-634. Besedilo razpisa, obrazci za pripravo ponudbe ter vzorec najemne pogodbe so objavljeni na spletni strani Mestne občine Velenje: http://www.velenje.si, v pisni obliki pa pri Zdravki Vasiljević, Titov trg 1, Velenje, v Pravni službi.                                                                                                           

Mestna občina Velenje 
Srečko Meh, župan

